::: {.lead}

De fleste på Orø kender nok restauranten, hyggelandbruget, spillestedet,
væveatelieret og galleriet Langdalgaard,
hvor Elise og Svenne Hougaard bor.

:::

![Elise på den nye trappe op til Vintårnet.
*Fotograf: Birgit Friis Petersen.*](elise.jpg)

Mange øboere, især os fra Nordøen, kører ofte forbi gården,
hvor den nærmest ikoniske gamle ensilagesilo med graffitien springer i øjnene.
Siloen har haft forskellige funktioner,
og der har været mange idéer og planer med den.

Samtidig har man i restauranten længe kunnet købe østrigsk, økologisk vin
i åbningstiden eller på forespørgsel.
Så da Elises bror kom på idéen om at kombinere siloen og vinen,
begyndte planerne at tage form i hovederne på det kreative par.

Det resulterede i Vintårnet, der blev indviet den 12.
oktober med vinsmagning, levende musik og perlende vin.
Det anslås, at der dukkede 75-80 nysgerrige øboere og sommerhusgæster op
på den festlige dag.

![Edwin Schreibeis og hans søster Eva Schreibeis havde taget turen
op fra Østrig i dagens anledning.
De præsenterede både hvidvin, rosé, rødvin og rosé frizzante for gæsterne.
*Fotograf: Birgit Friis Petersen.*](schreibeis.jpg)

Tilbud
: Vintårnet tilbyder for tiden en smagskasse
med seks vine fra østrigske Weingut Schreibeis til kr. 620.

Vintårnet består i dag af en vinkælder og vinotheket Wine O'clock.

Udgravningen til kælderen stod Svenne for,
der gravede hele 17 m^3^ jord og murbrokker op.

Gulvet i kælderen består af genbrugssten fra grunden.

![I det hyggelige vinothek Wine O'clock
kan man smage familien Schreibeis' gode vine.
*Fotograf: Birgit Friis Petersen.*](vinothek.jpg)

Tømrerarbejdet blev lavet af Christian Volland Skøtt
hen over sommeren og efteråret 2024.

Til næste år er planen, at der bygges en terrasse øverst i tårnet,
hvorfra man vil have en god udsigt til fjorden.
Der bygges en trappe op til terrassen.

Kom uanmeldt og bank på eller aftal en tid.

Telefon
: Elise: 50 92 81 08
: Svenne: 50 92 81 09
